

**ข้อบังคับมหาวิทยาลัยธรรมศาสตร์**

ว่าด้วยการสรรหาอธิการบดี พ.ศ. ๒๕๖๐

……………….........................................

โดยที่เห็นเป็นการสมควรกำหนดหลักเกณฑ์และวิธีการสรรหาผู้สมควรที่จะได้รับการพิจารณาดำเนินการเพื่อทรงพระกรุณาโปรดเกล้าฯ แต่งตั้งเป็นอธิการบดี

อาศัยอำนาจตามความในมาตรา ๒๓ และมาตรา ๕๐ แห่งพระราชบัญญัติมหาวิทยาลัยธรรมศาสตร์ พ.ศ. ๒๕๕๘ สภามหาวิทยาลัยได้มีมติในการประชุมครั้งที่ ๒/๒๕๖๐   
เมื่อวันที่ ๒๗ กุมภาพันธ์ ๒๕๖๐ เห็นชอบให้ออกข้อบังคับไว้ดังนี้

**ข้อ ๑** ข้อบังคับนี้เรียกว่า “ข้อบังคับมหาวิทยาลัยธรรมศาสตร์ว่าด้วยการสรรหาอธิการบดี   
พ.ศ. ๒๕๖๐”

**ข้อ ๒** ข้อบังคับนี้ให้ใช้บังคับตั้งแต่วันถัดจากวันประกาศเป็นต้นไป

**ข้อ ๓** ให้อธิการบดีเป็นผู้รักษาการตามข้อบังคับนี้

**หมวด ๑**

**คณะกรรมการสรรหาอธิการบดี**

**ข้อ ๔** ให้มีคณะกรรมการสรรหาอธิการบดีที่สภามหาวิทยาลัยแต่งตั้งประกอบด้วย

(๑) กรรมการสภามหาวิทยาลัยผู้ทรงคุณวุฒิคนหนึ่ง เป็นประธานกรรมการ

(๒) กรรมการสภามหาวิทยาลัยผู้ทรงคุณวุฒิ จำนวนสองคน เป็นกรรมการ

(๓) นายกสมาคมธรรมศาสตร์ในพระบรมราชูปถัมภ์ ประธานสภาอาจารย์ ประธาน  
สภาพนักงานมหาวิทยาลัย และนายกองค์การนักศึกษามหาวิทยาลัยธรรมศาสตร์ เป็นกรรมการ

(๔) กรรมการจำนวนสองคนจากผู้ดำรงตำแหน่งคณบดีที่ได้รับการเลือกโดยที่ประชุมคณบดี

(๕) กรรมการจำนวนหนึ่งคนจากผู้ดำรงตำแหน่งผู้อำนวยการสถาบัน ผู้อำนวยการสำนักงาน  
ที่มีหน้าที่หลักด้านการให้บริการและสนับสนุนการศึกษา และผู้อำนวยการสำนักงานที่มีหน้าที่สนับสนุนมหาวิทยาลัยเพื่อความเป็นเลิศที่ได้รับการเลือกโดยที่ประชุมของผู้ดำรงตำแหน่งดังกล่าวนั้น

(๖) กรรมการจำนวนสองคนจากคณาจารย์ประจำซึ่งได้ทำการสอนในมหาวิทยาลัยมาแล้ว  
ไม่น้อยกว่าสามปีและได้รับการเลือกตั้งโดยพนักงานมหาวิทยาลัยสายวิชาการ และข้าราชการที่เป็น  
คณาจารย์ประจำ

(๗) กรรมการจำนวนหนึ่งคนที่เป็นพนักงานมหาวิทยาลัยสายสนับสนุนวิชาการผู้ซึ่งได้ปฏิบัติงานในมหาวิทยาลัยมาแล้วไม่น้อยกว่าห้าปีและได้รับการเลือกตั้งโดยพนักงานมหาวิทยาลัยสายสนับสนุนวิชาการและข้าราชการที่มิใช่คณาจารย์ประจำ

ให้คณะกรรมการสรรหาอธิการบดีเลือกกรรมการคนหนึ่งเป็นเลขานุการ และให้ผู้อำนวยการสำนักงานสภามหาวิทยาลัยเป็นผู้ช่วยเลขานุการ

ในกรณีที่ประธานกรรมการหรือกรรมการตาม (๑) หรือ (๒) พ้นจากตำแหน่งของ  
การเป็นประธานกรรมการหรือกรรมการ ให้ผู้นั้นปฏิบัติหน้าที่เป็นประธานกรรมการหรือกรรมการแล้วแต่กรณีต่อไปจนกว่าการดำเนินการสรรหาอธิการบดีจะแล้วเสร็จ

ในกรณีที่ไม่มีกรรมการตาม (๓) หรือมีแต่พ้นจากการดำรงตำแหน่งและยังมิได้มีการแต่งตั้ง  
ผู้ดำรงตำแหน่งแทน ให้คณะกรรมการสรรหาอธิการบดีประกอบด้วยกรรมการเท่าที่มี

ในกรณีที่กรรมการผู้ใดเป็นบุคลากรของมหาวิทยาลัยและพ้นจากความเป็นบุคลากร  
ไม่ว่าโดยเหตุใด ให้กรรมการผู้นั้นพ้นจากตำแหน่งกรรมการสรรหาอธิการบดี และให้คณะกรรมการ  
สรรหาอธิการบดีประกอบด้วยกรรมการเท่าที่มี

กรรมการตาม (๔) ให้มีสายสังคมศาสตร์ และสายวิทยาศาสตร์และเทคโนโลยี สายละหนึ่งคน คณะหรือวิทยาลัยใดจะอยู่ในสายใดให้เป็นไปตามมติของที่ประชุมคณบดี

กรรมการตาม (๖) มีได้ส่วนงานละไม่เกินหนึ่งคน และต้องไม่อยู่ในสังกัดของส่วนงานเดียวกันกับประธานสภาอาจารย์

กรรมการตาม (๗) ต้องไม่อยู่ในสังกัดเดียวกันกับประธานสภาพนักงานมหาวิทยาลัย

**ข้อ ๕** ให้นำหลักเกณฑ์และวิธีการได้มาซึ่งบุคคลเพื่อเสนอแต่งตั้งเป็นกรรมการ  
สภามหาวิทยาลัยตามมาตรา ๒๐ (๖) หรือ (๗) ตามข้อบังคับมหาวิทยาลัยธรรมศาสตร์ว่าด้วยวิธีการ  
ได้มาซึ่งกรรมการสภามหาวิทยาลัย ตามมาตรา ๒๐ (๖) หรือ (๗) มาใช้กับการเลือกตั้งกรรมการตามข้อ ๔ (๖)   
หรือ (๗) โดยอนุโลม

**ข้อ ๖** ผู้ที่ได้รับการแต่งตั้งเป็นคณะกรรมการสรรหาอธิการบดีต้องถูกจำกัดสิทธิ ดังนี้

(๑) ไม่มีสิทธิสมัครหรือได้รับการเสนอชื่อเป็นอธิการบดี

(๒) ไม่สามารถดำรงตำแหน่งรองอธิการบดีหรือผู้ช่วยอธิการบดีของอธิการบดีที่ตนสรรหา

**ข้อ ๗** ให้คณะกรรมการสรรหาอธิการบดีมีอำนาจและหน้าที่ดำเนินการสรรหาบุคคล  
ที่มีคุณสมบัติตามมาตรา ๓๗ ที่มีคุณลักษณะเหมาะสมที่จะดำรงตำแหน่งอธิการบดีเสนอต่อสภามหาวิทยาลัย   
อำนาจเช่นว่านี้ ให้รวมถึง

(๑) กำหนดหลักเกณฑ์ ขั้นตอน วิธีการ กำหนดการ และการดำเนินการที่เกี่ยวข้องกับ  
การสรรหาอธิการบดี เท่าที่ไม่ขัดหรือแย้งกับข้อบังคับนี้

(๒) จัดให้มีการเปิดรับสมัคร การเสนอชื่อ การคัดสรร เฟ้นหา หรือดำเนินการอื่นเพื่อแสวงหาผู้ที่มีคุณสมบัติและคุณลักษณะเหมาะสม

(๓) จัดให้มีกระบวนการรับฟังความคิดเห็นจากผู้ปฏิบัติงานในมหาวิทยาลัย นักศึกษา   
และศิษย์เก่าในเรื่องที่เกี่ยวข้องกับการดำเนินงานหรือการบริหารมหาวิทยาลัย ในการนี้อาจให้ผู้สมัครเข้ารับ  
การสรรหาหรือผู้ที่ได้ตอบรับการทาบทามจากคณะกรรมการสรรหาอธิการบดีได้แสดงวิสัยทัศน์เกี่ยวกับ  
แนวทางการดำเนินงานหรือการบริหารมหาวิทยาลัย

(๔) กลั่นกรอง คัดเลือก และทาบทามผู้ที่มีคุณสมบัติ วิสัยทัศน์ ศักยภาพ ความรู้ ประสบการณ์ ความสามารถทางวิชาการซึ่งเป็นที่ยอมรับในระดับชาติหรือนานาชาติ มีความมุ่งมั่นในการพัฒนามหาวิทยาลัยตลอดจนมีคุณธรรมจริยธรรมเป็นที่ยอมรับจากสังคม

**ข้อ ๘** ในการประชุมของคณะกรรมการสรรหาอธิการบดีให้ประธานกรรมการเป็นประธาน  
ที่ประชุมและมีหน้าที่ดำเนินการประชุมให้เป็นไปด้วยความเป็นระเบียบเรียบร้อย

ในกรณีที่ประธานกรรมการไม่อยู่ในที่ประชุม หรือไม่อาจปฏิบัติหน้าที่ได้ให้กรรมการที่เป็นกรรมการสภามหาวิทยาลัยผู้ทรงคุณวุฒิเป็นประธานที่ประชุม

**ข้อ ๙** ให้นำความในข้อบังคับมหาวิทยาลัยธรรมศาสตร์ว่าด้วยการประชุมและวิธีการดำเนินงานของสภามหาวิทยาลัย ในส่วนที่เกี่ยวกับการประชุมสภามหาวิทยาลัยมาใช้บังคับการประชุมของคณะกรรมการสรรหาอธิการบดีโดยอนุโลม

**หมวด ๒**

**การดำเนินการสรรหา**

**ข้อ ๑๐** เมื่อวาระการดำรงตำแหน่งของอธิการบดีใกล้ครบกำหนด โดยเหลือเวลาไม่น้อยกว่า หนึ่งร้อยแปดสิบวัน ให้เลขานุการสภามหาวิทยาลัยดำเนินการจัดให้มีการเลือกกรรมการตามข้อ ๔ (๔)   
และ (๕) และเลือกตั้งกรรมการตามข้อ ๔ (๖) และ (๗) เสนอสภามหาวิทยาลัยเพื่อพิจารณาแต่งตั้งคณะกรรมการสรรหาอธิการบดี ตามข้อ ๔

ให้คณะกรรมการสรรหาอธิการบดีดำเนินการสรรหาอธิการบดีให้แล้วเสร็จภายใน  
หนึ่งร้อยยี่สิบวันนับแต่วันที่ได้มีคำสั่งแต่งตั้งคณะกรรมการสรรหาอธิการบดี

ในกรณีที่ไม่สามารถดำเนินการได้ทันภายในกำหนดเวลาตามวรรคหนึ่งหรือวรรคสอง    
ให้เลขานุการสภามหาวิทยาลัยหรือประธานคณะกรรมการสรรหารายงานปัญหาอุปสรรค ตลอดจนเหตุผลความจำเป็นต่อสภามหาวิทยาลัยเพื่อพิจารณาอนุมัติให้ขยายเวลาการดำเนินการสรรหาตามวรรคหนึ่งหรือวรรคสองแล้วแต่กรณี

**ข้อ ๑๑** ให้คณะกรรมการสรรหาอธิการบดีดำเนินการสรรหาตามลำดับ ดังต่อไปนี้

(ก) ขั้นตอนการรับสมัครและการเสนอชื่อ

(๑) จัดให้มีการประกาศรับสมัครบุคคลเข้ารับการสรรหา

(๒) กำหนดให้ส่วนงานจัดให้ผู้ปฏิบัติงานในมหาวิทยาลัยและนักศึกษาของส่วนงานเสนอชื่อผู้สมควรดำรงตำแหน่งอธิการบดี

หลักเกณฑ์วิธีการสมัครเข้ารับการสรรหาเป็นอธิการบดี ตาม (๑) ให้เป็นไปตามที่คณะกรรมการสรรหาอธิการบดีกำหนดโดยออกเป็นประกาศคณะกรรมการสรรหาอธิการบดี

คุณสมบัติของผู้มีสิทธิเสนอชื่อตลอดจนหลักเกณฑ์และวิธีการเสนอชื่อผู้สมควรดำรงตำแหน่ง อธิการบดี ตาม (๒) ให้เป็นไปตามที่คณะกรรมการสรรหาอธิการบดีกำหนดโดยทำเป็นประกาศ คณะกรรมการสรรหาอธิการบดี

(ข) ขั้นตอนการสรรหาและกระบวนการพิจารณา

(๑) ให้คณะกรรมการสรรหาอธิการบดีคัดเลือกและกลั่นกรองตามวิธีการที่คณะกรรมการสรรหาอธิการบดีกำหนด ทั้งนี้ คณะกรรมการสรรหาอธิการบดีอาจจัดให้มีการหาข้อมูลจากบุคคลหรือกลุ่มบุคคล  
ที่เกี่ยวข้องเพื่อใช้ประกอบการพิจารณาก็ได้

(๒) ให้คณะกรรมการสรรหาอธิการบดีพิจารณาดำเนินการทาบทามผู้ที่ได้รับการเสนอชื่อได้จำนวนไม่เกินห้าคน และพิจารณาคัดเลือกผู้ที่สมัครเข้ารับการสรรหา

(๓) ให้ผู้ตอบรับการทาบทามหรือผู้สมัครเข้ารับการสรรหาที่ผ่านการคัดเลือกตาม (๒) จัดทำแนวทางการดำเนินงานมหาวิทยาลัยเสนอต่อคณะกรรมการสรรหาอธิการบดีเพื่อพิจารณาและนำออกเผยแพร่ต่อผู้ปฏิบัติงานในมหาวิทยาลัย นักศึกษา และศิษย์เก่าของมหาวิทยาลัย ทั้งนี้ แนวทางการดำเนินงานที่ผู้ตอบรับการทาบทามหรือผู้สมัครเข้ารับการสรรหาจัดทำขึ้นนั้นต้องสอดคลองกับเป้าหมาย นโยบาย   
และแนวทางในการพัฒนามหาวิทยาลัยของสภามหาวิทยาลัย

(๔) ให้ผู้ตอบรับการทาบทามและผู้สมัครเข้ารับการสรรหาที่ผ่านการคัดเลือกตาม (๒) แล้ว แถลงแนวทางการบริหารมหาวิทยาลัยต่อคณะกรรมการสรรหาอธิการบดี โดยเปิดโอกาสให้ผู้ปฏิบัติงาน  
ในมหาวิทยาลัย นักศึกษา และศิษย์เก่าของมหาวิทยาลัยเข้าฟังการแถลงได้ด้วย ในการนี้ คณะกรรมการ  
สรรหาอธิการบดีอาจทำการสัมภาษณ์ผู้ตอบรับการทาบทามและผู้สมัครเข้ารับการสรรหาที่ผ่านการคัดเลือกตาม (๒) ด้วยก็ได้

(๕) ให้คณะกรรมการสรรหาอธิการบดีพิจารณาเสนอชื่อผู้มีคุณสมบัติและคุณลักษณะเหมาะสมเป็นผู้ดำรงตำแหน่งอธิการบดีจำนวนไม่เกินสองชื่อต่อสภามหาวิทยาลัยเพื่อพิจารณา เว้นแต่ในกรณี ที่คณะกรรมการสรรหาอธิการบดีพิจารณาลงมติด้วยคะแนนเสียงเอกฉันท์จะเสนอชื่อเพียงชื่อเดียวก็ได้

(๖) ให้คณะกรรมการสรรหาอธิการบดีจัดทำเป็นบัญชีรายชื่อผู้ได้รับการเสนอชื่อตาม (๕) เรียงตามลำดับตัวอักษร พร้อมรายละเอียดเกี่ยวกับคุณสมบัติ คุณลักษณะ ตลอดจนแนวทางการบริหารมหาวิทยาลัยของผู้ที่ได้รับการเสนอชื่อ แต่จะระบุคะแนน จำนวนความถี่ หรือผลการสรรหาทั้งในขั้นตอน  
การเสนอชื่อของส่วนงานและของคณะกรรมการสรรหาอธิการบดีมิได้

(๗) คณะกรรมการสรรหาต้องจัดทำรายงานแสดงขั้นตอนและผลของการดำเนินการ  
สรรหาพร้อมข้อคิดเห็นต่าง ๆ ที่ได้จากการดำเนินกระบวนการรับฟังความคิดเห็นจากผู้ปฏิบัติงาน  
ในมหาวิทยาลัย นักศึกษา หรือศิษย์เก่า เสนอต่อสภามหาวิทยาลัยเพื่อใช้ประกอบการพิจารณา

**หมวด ๓**

**การสรรหาอธิการบดีในกรณีที่อธิการบดีพ้นจากตำแหน่งด้วยเหตุอื่น**

**นอกจากการพ้นจากตำแหน่งตามวาระ**

**ข้อ ๑๒** ในกรณีที่อธิการบดีพ้นจากตำแหน่งด้วยเหตุอื่นนอกจากการพ้นจากตำแหน่ง  
ตามวาระ ให้สภามหาวิทยาลัยแต่งตั้งคณะกรรมการสรรหาอธิการบดี ภายในสี่สิบห้าวันนับแต่วันที่อธิการบดี  
พ้นจากตำแหน่ง

ให้นำความในหมวด ๑ ข้อ ๔ ถึงข้อ ๙ และหมวด ๒ ข้อ ๑๐ มาใช้กับการสรรหาอธิการบดีตามวรรคหนึ่งโดยอนุโลม

ให้คณะกรรมการสรรหาอธิการบดีตามวรรคหนึ่งดำเนินการสรรหาอธิการบดีให้แล้วเสร็จภายในหนึ่งร้อยยี่สิบวันนับแต่วันที่ได้มีคำสั่งแต่งตั้งคณะกรรมการสรรหา

**หมวด ๔**

**การพิจารณาของสภามหาวิทยาลัย**

**ข้อ ๑๓** การออกเสียงลงมติของสภามหาวิทยาลัยตามข้อบังคับนี้ ให้ใช้วิธีลงคะแนนลับ   
และต้องได้รับคะแนนเสียงมากกว่ากึ่งหนึ่งของจำนวนกรรมการสภามหาวิทยาลัยทั้งหมด

ในกรณีที่ไม่มีผู้ได้รับคะแนนเสียงตามวรรคหนึ่งให้กรรมการสภามหาวิทยาลัยลงมติอีกครั้ง   
โดยในการลงมติครั้งนี้ ให้ใช้คะแนนเสียงเกินกึ่งหนึ่งของกรรมการสภามหาวิทยาลัยที่มาประชุม

ในการลงมติตามวรรคหนึ่งหรือวรรคสอง หากมีคะแนนเสียงเท่ากัน ให้ประธานที่ประชุม  
สภามหาวิทยาลัยออกเสียงชี้ขาด

ประกาศ ณ วันที่ ๑๔ มีนาคม พ.ศ. ๒๕๖๐

(ศาสตราจารย์พิเศษ นรนิติ เศรษฐบุตร)

นายกสภามหาวิทยาลัย